Valke-beampte voor huis afgemaai | Maroela Media
Brig. Hangwani Mulaudzi, nasionale woordvoerder van die Valke, het gesê die voorval het omstreeks 23:00 in die Libode-omgewing plaasgevind nadat die beampte, ao. Dalibandla Qokoyi, van diens af gekom het.
"Qokoyi het buite sy huis stilgehou en was besig om uit sy amptelike voertuig te klim toe iemand op hom losgebrand het. Hy is verskeie keer in die bolyf getref. Dit is nie bekend hoeveel mense by die aanval betrokke was nie. Die skieter of skieters het gevlug sonder om enigiets te steel," het Mulaudzi gesê.
Die polisie en paramedici is ontbied, maar Qokoyi was reeds dood toe hulle by die toneel opgedaag het.
Mulaudzi het gesê Qokoyi was veronderstel om vandag [Donderdag] in die Tsolo-landdroshof te getuig. "Hy was betrokke in verskeie ondersoeke, maar was tans in die proses om borgtog vir ses vermeende transitorowers teen te staan. Die verdagtes, tussen 25 en 35 jaar oud, word verdink van 'n reeks transitorooftogte in die Umtata- en Oos-Londen-omgewing," het hy gesê.
Die motief vir moord word ondersoek. Niemand is nog in verband met die voorval in hegtenis geneem nie.